গুগলের জনপ্রিয়তা আরও বাড়াতে কলকাতায় অনুষ্ঠিত হল ‘ডেভফেস্ট ২০২৫’

ওয়েব ডেস্ক: ‘গুগল’-এর (Google) দৌলতে আজ গোটা পৃথিবী যেন হাতের মুঠোয়। আট থেকে আশি— অনুসন্ধান হোক বা ব্যবসা, ডিজিটাল মার্কেটিং থেকে শুরু করে এআই—সব ক্ষেত্রেই গুগল হয়ে উঠেছে ছায়াসঙ্গী। গুগল নেটওয়ার্ককে আরও শক্তিশালী ও দক্ষ করে তুলতে রাজ্যেও নিরলস কাজ করে চলেছে গুগল ডেভলপার গ্রুপস (GDG)।

অ্যান্ড্রয়েড, ফ্লাটার, গুগল ক্লাউড ও এআই—এই আধুনিক প্রযুক্তিকে হাতিয়ার করে স্থানীয়ভাবে মিটআপ, হ্যাকাথন, ওয়ার্কশপ ও টেক-টকের মাধ্যমে ডেভলপারদের দক্ষতা বৃদ্ধি, নেটওয়ার্কিং ও কেরিয়ার গঠনে কাজ করছে এই সংগঠন। সেই উদ্যোগেরই অংশ হিসেবে শীতের মরশুমে রবিবার কলকাতার উপকণ্ঠে রাজারহাটের একটি বিলাসবহুল রিসর্টে অনুষ্ঠিত হল বার্ষিক প্রযুক্তি সম্মেলন ‘ডেভফেস্ট ২০২৫’ (DevFest Kolkata 2025)। এই অনুষ্ঠানের এক্সক্লুসিভ মিডিয়া পার্টনার ছিল সংবাদ প্রতিদিন ডট ইন।

আরও পড়ুন: রাজ্যে SIR-এর শুনানি কবে? জানাল কমিশন

পূর্ব ভারতের অন্যতম এই বৃহৎ প্রযুক্তি সম্মেলনে ছিল প্রযুক্তি বিষয়ক বক্তৃতা, প্রদর্শনী, ব্যবহারকারীদের দক্ষতা মূল্যায়ন, অভিজ্ঞতা বিনিময় ও বিশেষজ্ঞদের মতামত আদান-প্রদান। একই ছাদের নীচে বিভিন্ন পেশাদার সংস্থাকে এনে প্রযুক্তির হাতেকলমে প্রশিক্ষণের ব্যবস্থাও করা হয়। নতুন প্রজন্ম ও আইটি পড়ুয়াদের প্রযুক্তির প্রতি আরও আগ্রহী করে তোলাই ছিল এই সম্মেলনের মূল লক্ষ্য। সব মিলিয়ে প্রায় এক হাজার অংশগ্রহণকারী এই সম্মেলনে যোগ দেন।

জিডিজি-র অন্যতম উদ্যোক্তা অত্রি দাস জানান, “ভারতের প্রায় ৬০টি শহরে ডেভফেস্ট অনুষ্ঠিত হয়। কলকাতার ডেভফেস্টে গুগল নেটওয়ার্ক ব্যবহারকারী, ছাত্রছাত্রী, উদীয়মান ডেভলপার ও তথ্যপ্রযুক্তি কর্মীদের এআই, চ্যাটজিপিটি-সহ আধুনিক প্রযুক্তি ব্যবহার করে দৈনন্দিন কাজ আরও সহজ ও উন্নত করার প্রশিক্ষণ দেওয়া হয়েছে। পাশাপাশি স্থানীয় প্রতিভাকে আন্তর্জাতিক স্তরে তুলে ধরার চেষ্টা করা হয়েছে। নিরাপত্তা সংক্রান্ত বিষয়েও ব্যবহারকারীদের সচেতন করা হয়েছে।”

বর্তমান যুগে প্রযুক্তির অপব্যবহার নিয়েও আলোচনায় উঠে আসে উদ্বেগ। এই প্রসঙ্গে বিশেষজ্ঞ ঋভু চক্রবর্তী ও সুমন্ত মুখ্যোপাধ্যায়ের বক্তব্য, “ঝগড়া বা অপ্রয়োজনীয় রিলস নয়—মানুষ ভালো ও শিক্ষণীয় কনটেন্টকেই বেশি পছন্দ করে। সেই কারণেই কলকাতার দক্ষ ডেভলপারদের কাজ বিশ্বদরবারে তুলে ধরাই আমাদের মূল উদ্দেশ্য।”

অনুষ্ঠানে অংশগ্রহণকারী দমদম বাঙুরের বাসিন্দা আইটি ছাত্রী রুদ্রাক্ষী বন্দ্যোপাধ্যায় বলেন, “ডেভফেস্টে প্রযুক্তিগত বিষয়গুলি খুব বিস্তারিতভাবে শেখানো হয়েছে। বিশেষজ্ঞদের বক্তব্য থেকে দারুণ অভিজ্ঞতা হয়েছে। সব আইটি পড়ুয়ারই এই ধরনের ইভেন্টে অংশ নেওয়া প্রয়োজন।”

সব মিলিয়ে, ডেভফেস্ট ২০২৫ শুধু একটি প্রযুক্তি সম্মেলন নয়, বরং ভবিষ্যতের প্রযুক্তি নির্মাতাদের জন্য একটি শক্তিশালী মঞ্চ হয়ে উঠল কলকাতায়।